TWEĠIBIET TAL-KUMMISSJONI GĦAR-RAPPORT SPEĊJALI LILL-QORTI EWROPEA TAL-AWDITURI "ŻBALJI FIN-NEFQA GĦALL-IŻVILUPP RURALI: X’INHUMA L-KAWŻI, U KIF QEGĦDIN JIĠU INDIRIZZATI?" /* COM/2015/051 final */





TWEĠIBIET TAL-KUMMISSJONI GĦAR-RAPPORT SPEĊJALI LILL-QORTI EWROPEA TAL-AWDITURI "ŻBALJI FIN-NEFQA GĦALL-IŻVILUPP RURALI: X’INHUMA L-KAWŻI, U KIF QEGĦDIN JIĠU INDIRIZZATI?" Sommarju Eżekuttiv II. Il-Kummissjoni tilqa’ r-rapport tal-Qorti dwar l-analiżi tal-kawżi primarji ta’ żbalji li jiġbor fil-qosor ir-riżultati ta’ dawn l-aħħar tliet snin tal-eżerċizzju ta' Dikjarazzjoni ta’ Assigurazzjoni u fil-biċċa l-kbira jikkonferma l-konklużjonijiet ewlenin li diġà waslet għalihom il-Kummissjoni fid-Dokument ta’ Ħidma tal-Persunal tagħha dwar l-evalwazzjoni tal-kawżi ewlenin tal-iżbalji fl-implimentazzjoni tal-politika tal-iżvilupp rurali u azzjonijiet korrettivi ppreżentati lill-Parlament Ewropew u lill-Kunsill f’Ġunju 2013[1]. Il-Qorti tirrapporta medja tar-rata tal-iżbalji għall-2011-2013 għall-iżvilupp rurali ta’ 8,2 %. Madankollu, il-Kummissjoni tinnota it-tnaqqis żgħir fir-rata ta’ żbalji għall-FAEŻR (minn 8,4 % fl-2011 għal 7,9 % fl-2013). Din ir-rata ta’ żbalji hija ogħla mir-rati individwali ppubblikati kull sena mill-QEA fil-kapitolu 4 tar-rapport annwali. Ir-raġuni hija li din l-analiżi tkopri 461 tranżazzjoni minn 532 b’kollox għat-tliet snin (li jinkludu s-saħħa, l-ambjent u l-politika tas-sajd). Il-71 tranżazzjoni mhux ikkonċernati minn dan ir-rapport għandhom medja aktar baxxa ta’ rata ta’ żbalji. Il-Kummissjoni tinnota wkoll li l-Qorti tiddefinixxi l-kampjun u tikkalkula fuq bażi annwali r-rata ta’ żbalji fil-livell ta' politika (l-iżvilupp rurali, l-ambjent, is-sajd u s-saħħa). L-iżvilupp rurali jirrappreżenta 90 % tan-nefqa tal-politika u huwa ġeneralment aktar suxxettibbli għal żbalji minn oqsma oħra f’dan il-grupp ta’ politika. Il-kumplessità ta’ xi rekwiżiti ta’ eliġibbiltà fil-miżuri tal-iżvilupp rurali kellha rwol importanti fil-livell għoli tar-rati ta’ żbalji. III. Sa mill-2012, il-Kummissjoni ilha tindirizza l-kwistjoni ta’ rata għolja ta’ żbalji billi titlob pjanijiet ta’ azzjoni nazzjonali mill-Istati Membri (SM) u timmoniterja l-implimentazzjoni tagħhom. Abbażi tal-esperjenza miksuba u r-rakkomandazzjonijiet mill-Qorti tal-Awdituri, dawn il-pjanijiet ta’ azzjoni tjiebu biż-żmien. Ir-riżultati mistennija tal-azzjonijiet kollha mhux dejjem ikunu evidenti fit-terminu qasir, speċjalment il-miżuri implimentati permezz ta’ impenji pluriennali. Madankollu, l-ewwel riżultati tal-isforzi konġunti biex jitnaqqsu r-rati ta’ żbalji permezz tal-implimentazzjoni tal-pjanijiet ta’ azzjoni diġà qed jidhru f’rata aktar baxxa ta’ żbalji għall-iżvilupp rurali fl-2013. Il-Kummissjoni se tkompli timmoniterja l-implimentazzjoni tal-pjanijiet ta’ azzjoni, kemm mill-perspettiva tal-verifika kif ukoll minn dik operazzjonali, permezz ta’ laqgħat bilaterali, kumitati ta’ monitoraġġ u laqgħat annwali ta’ rieżami. V. Il-Kummissjoni sabet ukoll dgħufijiet dwar l-akkwist pubbliku fil-verifiki tagħha stess. Korrezzjonijiet finanzjarji sostanzjali diġà saru f’dan ir-rigward. L-akkwist pubbliku huwa wieħed mill-elementi ċentrali fil-pjanijiet ta’ azzjoni għall-iżvilupp rurali. Madankollu, għandu jiġi nnutat li n-nuqqas ta’ konformità mar-regoli tal-akkwist ma jfissirx neċessarjament li 100 % tal-ispejjeż involuti huma ineliġibbli. Il-proġett bħala tali jista’ jilħaq l-għan tiegħu u jipprovdi valur miżjud reali. Għall-perjodu 2014-2020, il-Kummissjoni diġà ppreżentat gwida għall-prattikanti dwar kif jiġu evitati żbalji komuni fil-proġetti tal-Fondi Strutturali u ta’ Investiment Ewropej. Dawn il-linji gwida ġew ippreżentati lill-Awtoritajiet ta’ Ġestjoni u lill-Aġenziji ta’ Pagament fis-Seminar dwar ir-Rata ta’ Żbalji li sar f’Ottubru 2014. VI. Nuqqasijiet sostanzjali rigward il-miżura li tappoġġa l-ipproċessar ta’ prodotti agrikoli huma segwiti fil-proċeduri ta’ konformità fil-verifiki. Fir-rigward tal-ksur intenzjonat, il-Kummissjoni qed timplimenta Strateġija Kontra l-Frodi, filwaqt li torganizza seminars dedikati f’diversi Stati Membri. Il-Kummissjoni taqbel ma’ din il-konklużjoni. Il-Kummissjoni se tkompli tipprovdi lill-Istati Membri b’rakkomandazzjonijiet u linji gwida, kif ukoll ixxerred l-aħjar prattiki sabiex ittejjeb is-sistema ta’ kontroll sabiex jiġu evitati l-iżbalji. Barra minn hekk, l-Aġenziji ta' Pagament għandhom ikunu konformi mal-kriterji ta’ akkreditazzjoni stabbiliti fl-Anness I tar-Regolament 907/2014 (programm 2014-2020) qabel ma jsiru l-pagamenti. Is-servizzi tal-Kummissjoni jirrevedu l-akkreditazzjoni permezz ta’ verifiki ex-post. VIII. Rigward l-inċentivi limitati biex il-benefiċjarji jkunu jistgħu jikkonformaw mal-impenji tal-agrikoltura, skemi agro-ambjentali jirriflettu l-impenji volontarji mill-bdiewa biex jipprovdu benefiċċji ambjentali u prodotti pubbliċi li jmorru lil hinn mir-rekwiżiti mandatorji. In-natura kumpensatorja ta’ pagamenti agro-ambjentali (li jkopru l-ispejjeż imġarrba u d-dħul mitluf) ma timplikax benefiċċji ekonomiċi immedjati għall-bdiewa, għalkemm dawn mhumiex esklużi fit-tul. Rigward ir-rata "baxxa" ta' kontroll għall-impenji, skont il-leġiżlazzjoni fis-seħħ, meta l-kontrolli fuq il-post jiżvelaw nuqqas ta’ konformità sinifikanti, l-Istat Membru huwa obbligat li jżid il-perċentwal ta’ benefiċjarji li għandhom jiġu kkontrollati fuq il-post. L-applikazzjoni korretta ta’ dan hija vverifikata matul il-verifiki ta' konformità tal-Kummissjoni. Ir-rata ta’ kontroll għall-impenji tal-agrikoltura hija stabbilita għal 100 % għall-kontrolli amministrattivi u 5 % għall-kontrolli fuq il-post. L-ispejjeż tal-ġestjoni u l-kontrolli ppubblikati fl-AAR tal-2013 jammontaw għal EUR 4 biljun għall-PAK kollha. Għalhekk, l-enfasi għandha titpoġġa fuq it-titjib tal-effikaċja tal-kontrolli u mhux fuq iż-żieda tagħhom. Rigward is-sanzjonijiet, il-Kummissjoni tqis li filwaqt li s-sanzjonijiet għan-nuqqas ta’ konformità għandhom ikunu proporzjonati, dawn jibqgħu għodda dissważiva. IX. L-istabbiliment tal-pjanijiet ta’ azzjoni ġie konċepit bħala proċess preventiv ibbażat fuq id-Dokument ta’ Ħidma tal-Persunal (2013) 244, mibni fuq l-awtoevalutazzjoni tal-Istati Membri dwar il-kawżi ewlenin li kellhom impatt fuq ir-rati ta’ żbalji. Dan il-proċess gradwalment inkorpora l-perspettiva reattiva, filwaqt li kkunsidra b’mod sistematiku s-sejbiet tal-verifiki u ppropona azzjonijiet korrettivi speċifiċi. Il-perspettiva doppja (preventiva u reattiva) għadha parti mill-eżerċizzju. L-aħħar aġġornament tal-pjanijiet ta’ azzjoni juri li kważi 50 % tal-azzjonijiet kienu riżultat tas-sejbiet konkreti tal-awditjar tal-Qorti jew tal-Kummissjoni, filwaqt li n-nofs l-ieħor kienu bbażati fuq awtovalutazzjoni tal-Istati Membri. Barra minn hekk, il-valutazzjoni ex-ante tal-verifikabbiltà u l-kontrollabbiltà tal-miżuri kollha inklużi fil-PŻR 2014-2020 jindirizzaw ukoll ir-riskju ta’ rata ta’ żbalji minn perspettiva preventiva. X. Il-Kummissjoni taqsam il-fehma li huwa importanti li jintlaħaq bilanċ xieraq bejn in-numru u l-kumplessità tar-regoli minn naħa waħda, filwaqt li jiġu ggarantiti l-legalità u r-regolarità tan-nefqa. XI. (a) il-Kummissjoni taċċetta r-rakkomandazzjoni. Il-kwistjonijiet speċifiċi mqajma mill-Qorti għandhom jiġu ttrattati biss fil-pjanijiet ta’ azzjoni jekk ġew identifikati xi nuqqasijiet. Il-Kummissjoni tirrikonoxxi l-importanza ta’ gwida relatata ma’ dawn it-tliet kawżi fundamentali ta’ żbalji u d-disseminazzjoni tal-aħjar prattiki. Dan se jiġi indirizzat permezz tan-Netwerk Ewropew għall-Iżvilupp Rurali u s-seminars. Barra minn hekk, il-Kummissjoni diġà ppreżentat lill-Istati Membri gwida speċifika dwar l-akkwist pubbliku u miżura Agro-Ambjentali-Klimatika, inkluż finanzjament doppju. Iċ-ċirkumvenzjoni intenzjonali tar-regoli hija parti mill-Istrateġija kontra l-Frodi u s-seminars organizzati tagħha f’diversi Stati Membri. (b) Il-Kummissjoni taċċetta din ir-rakkomandazzjoni. Il-Kummissjoni bħalissa qed tevalwa l-kontrollabbiltà u l-verifikabbiltà tal-programmi l-ġodda u se tqajjem kull nuqqas fil-qafas tal-Kumitati ta’ Monitoraġġ u fil-laqgħat Annwali ta' Rieżami mal-Awtoritajiet ta’ Ġestjoni. Barra minn hekk, is-sejbiet tal-verifika se jiġu segwiti mill-qrib sabiex jiġi identifikat u korrett kwalunkwe sors ta’ żball attribwibbli għar-regoli nazzjonali ta’ implimentazzjoni, li jitlob modifiki immedjati jekk meħtieġ. Lezzjonijiet miksuba mill-implimentazzjoni tal-programmi u r-regoli nazzjonali tagħhom, se jinqasmu permezz tal-ENRD u ta’ seminars dedikati dwar ir-rati ta’ żbalji. (c) Il-Kummissjoni taċċetta parzjalment ir-rakkomandazzjoni peress li ma tistax tippreġudika l-ambitu u r-riżultat ta’ din l-analiżi, jew għażliet futuri ta' politika mil-leġiżlaturi għall-perjodu ta’ pprogrammar li jmiss. Fl-2017 il-Kummissjoni se tħejji rapport strateġiku tal-Fond, li jiġbor fil-qosor ir-rapporti ta’ progress annwali ppreżentati mill-Istati Membri (l-Artikolu 53, ir-Regolament 1303/2013). Barra minn hekk, il-Kummissjoni u l-Istati Membri se jivvalutaw il-prestazzjoni tal-PŻR matul il-proċess ta’ rieżami previst taħt l-Artikolu 21 tar-Regolament 1303/2013. Fid-dawl ta’ dawn l-evidenzi u ta' oħrajn (eż. is-sejbiet tal-verifiki), il-Kummissjoni se tevalwa l-ħolqien tal-politika u l-ħtieġa eventwali ta' proposti għall-perjodu ta’ pprogrammar ta’ warajh. Fi tmiem il-perjodu ta’ pprogrammar, il-Kummissjoni se tagħmel analiżi bir-reqqa tal-ħtieġa kontinwa għal kull miżura ta’ sostenn qabel ma tagħmel proposta għall-perjodu ta’ programmar li jsegwi, kif kien sar għal dan il-perjodu. Il-Kummissjoni taqbel li l-kontrolli amministrattivi għandhom jintużaw meta jkun possibbli, għalkemm tinnota li f’ħafna każijiet dan ma jkunx possibbli għal operazzjonijiet agroambjentali. Introduzzjoni 1. L-UE allokat EUR 96 biljun u l-kontribuzzjoni tal-Istati Membri hija mistennija li tkun ta' EUR 55 biljun. 4. Il-Qorti tirrapporta medja tar-rata tal-iżbalji għall-2011-2013 għall-iżvilupp rurali ta’ 8,2 %. Madankollu, il-Kummissjoni tinnota it-tnaqqis żgħir fir-rata ta’ żbalji għall-FAEŻR (minn 8,4 % fl-2011 għal 7,9 % fl-2013). Din ir-rata ta’ żbalji hija ogħla mir-rati individwali ppubblikati kull sena mill-QEA fil-kapitolu 4 tar-rapport annwali. Ir-raġuni hija li din l-analiżi tkopri 461 tranżazzjoni minn 532 b’kollox għat-tliet snin (li jinkludu s-saħħa, l-ambjent u l-politika tas-sajd). Il-71 tranżazzjoni mhux ikkonċernati minn dan ir-rapport għandhom medja aktar baxxa ta’ rata ta’ żbalji. Il-Kummissjoni tinnota wkoll li l-Qorti tiddefinixxi l-kampjun u tikkalkula fuq bażi annwali r-rata ta’ żbalji fil-livell ta' politika (l-iżvilupp rurali, l-ambjent, is-sajd u s-saħħa). L-iżvilupp rurali jirrappreżenta 90 % tan-nefqa tal-politika u huwa ġeneralment aktar suxxettibbli għal żbalji minn oqsma oħra f’dan il-grupp ta’ politika. Il-kumplessità ta’ xi rekwiżiti ta’ eliġibbiltà fil-miżuri tal-iżvilupp rurali kellha rwol importanti fil-livell għoli tar-rati ta’ żbalji. 5. Ir-rati tal-iżbalji ma jimplikawx neċessarjament li l-objettivi tal-politika ma jinkisbux, li jista’ jiġi ddikjarat biss permezz tal-evalwazzjoni tal-implimentazzjoni tal-operazzjonijiet appoġġati. Sabiex jinkisbu l-għanijiet politiċi tal-politika tal-iżvilupp rurali ċertu grad ta’ kumplessità fl-implimentazzjoni tal-politika huwa inevitabbli b’kont meħud tal-objettivi ambizzjużi tal-iżvilupp rurali (ŻR). Fid-dawl ta’ dan, ġie rikonoxxut li se jkun difficli ħafna li tintlaħaq ir-rata ta' żbalji ta’ 2 % jew inqas mingħajr l-użu ta’ riżorsi ta’ kontroll mhux raġonevoli bi spiża għolja wisq. It-tipi u l-prevalenza tal-iżbalji misjuba 12. Rigward it-tipi ta’ żbalji indikati mill-Qorti, ta’ min jinnota li matul il-verifiki tagħha stess tal-miżuri ta’ investiment u l-iskemi relatati maż-żoni, il-Kummissjoni sabet nuqqasijiet simili għal dawk osservati mill-Qorti tal-Awdituri. Korrezzjonijiet finanzjarji ġew imposti fuq l-Istati Membri kkonċernati (jew proċeduri ta’ approvazzjoni tal-konformità għaddejjin bl-għan li jagħmlu korrezzjonijiet bħal dawn) sabiex jiġi protett il-baġit tal-UE. Barra minn hekk, fejn instabu nuqqasijiet, l-Istati Membri kkonċernati kellhom jieħdu azzjonijiet ta’ rimedju. 14. Il-politika għall-iżvilupp rurali hija implimentata permezz ta’ programm tal-iżvilupp rurali nazzjonali jew reġjonali. Il-maġġoranza tal-iżbalji għandhom x'jaqsmu mal-kundizzjonijiet speċifiċi stabbiliti fil-programmi u regoli nazzjonali oħrajn. Dawn huma meħtieġa għall-implimentazzjoni tal-politika, iżda l-isfida għall-Istati Membri hija li jillimitaw dawn ir-regoli nazzjonali għal dak li huwa strettament meħtieġ biex jintlaħqu l-għanijiet tal-politika. Għall-perjodu ta’ programmar 2014-2020, il-programmi kollha tal-iżvilupp rurali huma meħtieġa jinkludu valutazzjoni ex-ante tal-verifikabbiltà u l-kontrollabbiltà tal-miżuri, imwettqa b’mod konġunt mill-Awtorità ta' Ġestjoni u mill-Aġenzija tal-Pagamenti. 26. Waqt il-verifiki tagħha stess il-Kummissjoni sabet ukoll nuqqasijiet fil-proċeduri tal-akkwist pubbliku. Korrezzjonijiet finanzjarji diġà saru f’dan ir-rigward. L-akkwist pubbliku huwa wieħed mill-elementi ċentrali fil-pjanijiet ta’ azzjoni għall-iżvilupp rurali. Madankollu, għandu jiġi nnutat li n-nuqqas ta’ konformità tal-akkwist ma jfissirx neċessarjament li 100 % tal-ispejjeż involuti huma ineliġibbli. Il-proġett bħala tali jista’ jilħaq l-għan tiegħu u jipprovdi valur miżjud reali. Barra minn hekk, fid-19/12/2013, il-Kummissjoni adottat linji gwida ġodda għad-determinazzjoni tal-korrezzjonijiet finanzjarji li għandhom jitwettqu fir-rigward tan-nefqa ffinanzjata taħt ġestjoni kondiviża, għan-nuqqas ta’ konformità mar-regoli dwar l-akkwist pubbliku[2]. Skont dawn il-linji gwida, in-nuqqas ta’ osservanza tar-regoli tal-akkwist għandu jiġi ġġudikat abbażi tal-prinċipju tal-proporzjonalità. Dokument ta’ gwida dwar l-aktar irregolaritajiet komuni fil-ġestjoni tal-Fondi Strutturali u ta’ Investiment Ewropej diġà ġie ppreżentat lill-Istati Membri (ir-raba' Seminar dwar ir-Rata tal-Iżbalji, Ottubru 2014). 27. Rigward it-Tabella 1: Ir-Rumanija: l-iżball irrappurtat kien misjub mill-QEA fid-DAS 2012. Il-Pjan ta’ Azzjoni dwar ir-Rata tal-Iżbalji RO jinkludi miżuri biex jindirizza d-dgħufijiet fil-proċeduri tal-akkwist pubbliku. Il-Pajjiżi l-Baxxi: ir-regoli ta’ akkwist ġew retroattivament irtirati mill-provinċja fl-2012 b’effett mill-1 ta’ Jannar 2010. Madankollu, dan ma kellux jiġi applikat f’dan il-każ. Il-Kummissjoni qed tagħmel segwitu mal-Istati Membri. Il-Ġermanja (Brandenburg-Berlin): Billi l-aħħar impenji għall-broadband setgħu jsiru fl-2012, l-ebda azzjoni preventiva u korrettiva ulterjuri ma stegħet tiġi implimentata. L-appoġġ għall-broadband m’għadux previst għall-perjodu 2014-2020. Kaxxa 2 - Kuntratti mogħtija direttament lill-fornituri eżistenti L-Isvezja inkludiet "l-akkwist pubbliku" bħala l-kawża ewlenija tal-iżbalji u l-azzjonijiet korrettivi u preventivi fil-pjan ta’ azzjoni tar-rata tal-iżbalji. 32. Id-dgħufijiet elenkati fit-Tabella 2 huma koperti fil-pjanijiet ta’ azzjoni rispettivi li għandhom l-għan li jtejbu s-sistema ta’ kontroll amministrattiv. 35. Il-Kummissjoni hija tal-fehma li s-simplifikazzjoni m'għandhiex ixxekkel il-prinċipji ta’ ġestjoni finanzjarja tajba. Il-qafas legali ġdid għall-PAK 2014-2020 fih fatturi ta' simplifikazzjoni li ma jippreġudikawx il-ġestjoni finanzjarja soda (eż, pagamenti ta' somma f'daqqa, spejjeż standard). L-Artikolu 60 ta’ R1305/2013 jistipula li n-nefqa għall-investimenti li tkun saret wara l-applikazzjoni għall-appoġġ biss tkun eliġibbli. Kaxxa 3 - Eżempju tal-irtirar ta' kriterju ta' eliġibilità effettiv Dawn id-dgħufijiet huma koperti fil-pjanijiet ta’ azzjoni rispettivi li għandhom l-għan li jtejbu s-sistema ta’ kontroll amministrattiv. Dan m’għadux possibbli taħt il-qafas legali l-ġdid. Ara t-tweġiba għall-punt 35. 38. Il-ħlas ta’ somma f’daqqa, bħal fil-każ ta’ appoġġ għall-bdiewa żgħażagħ, jista' ma jindirizzax l-objettivi ta’ politika ta' miżuri oħra. Għalhekk, is-simplifikazzjoni fl-implimentazzjoni trid tiżgura bilanċ adegwat bil-kisba tal-għanijiet tal-proposta u bilanċ finanzjarju sod. Il-benefiċċju tat-tnaqqis tar-rata ta’ żbalji m’għandux ikun l-uniku element li jittieħed inkunsiderazzjoni. 40. Il-Kummissjoni tixtieq tinnota li n-nefqa frodulenti għall-iżvilupp rurali misjuba u rrappurtata mill-Istati Membri tammonta għal 0,11 %[3]. 43. Waqt il-verifiki tagħha stess il-Kummissjoni sabet ukoll dgħufijiet fil-kriterju ta' verifika tal-Intrapriżi Żgħar u ta’ Daqs Medju (SMEs) u fin-nuqqas ta’ rispett ta’ proċeduri adegwati ta’ akkwist privat. Fejn instabu nuqqasijiet, korrezzjonijiet finanzjarji netti ġew imposti fuq l-Istati Membri kkonċernati (jew proċeduri ta’ approvazzjoni tal-konformità għaddejjin bl-għan li jagħmlu korrezzjonijiet bħal dawn) sabiex jiġi protett il-baġit tal-UE. Barra minn hekk, l-Istati Membri kkonċernati kellhom jieħdu azzjonijiet ta’ rimedju. Fil-qafas legali attwali 2014-2020, ma hemm l-ebda limitu għad-daqs tal-kumpanija sabiex issir benefiċjarja tal-appoġġ taħt l-investiment għal assi fiżiċi. L-Istati Membri jistgħu jimmiraw l-appoġġ għal benefiċjarji speċifiċi wara l-konklużjonijiet tas-SWOT u l-valutazzjoni tal-ħtiġijiet. Dawn ir-rekwiżiti ulterjuri se jkollhom ikunu kontrollabbli u verifikabbli. 46. Dispożizzjonijiet simili se jkunu applikabbli matul il-perjodu 2014-2020. 48. Il-Kummissjoni taqbel mal-fehma li l-awtoritajiet nazzjonali jistgħu potenzjalment ikunu sabu ħafna mill-iżbalji misjuba mill-Qorti. Ir-regoli tal-PAK jipprovdu lill-Istati Membri bl-istrumenti meħtieġa kollha biex itaffu l-biċċa l-kbira tar-riskji tal-iżbalji. Il-Kummissjoni se tkompli tipprovdi lill-Istati Membri b’rakkomandazzjonijiet u linji gwida, kif ukoll ixxerred l-aħjar prattiki sabiex ittejjeb is-sistema ta’ kontroll biex jiġu evitati l-iżbalji. Kaxxa 5 - Eżempji ta’ kwalità insuffiċjenti fir-rigward tal-kontrolli mill-awtoritajiet tal-Istati Membri Dawn id-dgħufijiet huma koperti fil-pjanijiet ta’ azzjoni rispettivi li għandhom l-għan li jtejbu s-sistema ta’ kontroll amministrattiv. 51. Waqt il-verifiki tagħha stess il-Kummissjoni sabet ukoll dgħufijiet fit-twettiq tal-kontrolli amministrattivi. L-Istati Membri kkonċernati kellhom jieħdu azzjonijiet ta’ rimedju u ġew imposti korrezzjonijiet finanzjarji, fejn xieraq. 57. Waqt il-verifiki tagħha stess il-Kummissjoni sabet ukoll dgħufijiet fil-verifika tal-impenji agroambjentali u l-Istati Membri kkonċernati kellhom jieħdu azzjonijiet ta’ rimedju. Barra minn hekk, korrezzjonijiet finanzjarji ġew imposti fuq l-Istati Membri kkonċernati, fejn xieraq. Kaxxa 7 - Eżempji tan-nuqqas ta' rispett ta' impenji agroambjentali sempliċi In-nuqqasijiet f’Malta huma fil-biċċa l-kbira minħabba l-fatt li l-benefiċjarji tal-appoġġ tal-miżuri agroambjentali ma jirrispettawx l-impenji. L-amministrazzjoni Maltija għamlet bosta azzjonijiet immirati ta’ informazzjoni u pprovdiet taħriġ individwali għal ċerti benefiċjarji. 59. Skemi agroambjentali jirriflettu l-impenji volontarji mill-bdiewa biex jipprovdu benefiċċji ambjentali u prodotti pubbliċi ambjentali li jmorru lil hinn mir-rekwiżiti mandatorji. In-natura kumpensatorja ta’ pagamenti agroambjentali (li jkopru l-ispejjeż imġarrba u d-dħul mitluf) ma timplikax benefiċċji ekonomiċi immedjati għall-bdiewa, għalkemm dawn mhumiex esklużi fit-tul. 62. Rigward ir-rata "baxxa" ta' kontroll għall-impenji agroambjentali, skont l-atti legali applikabbli, meta l-kontrolli fuq il-post jiżvelaw nuqqas ta’ konformità sinifikanti, fil-kuntest ta' skema ta' għajnuna jew miżura ta' appoġġ partikolari jew f'reġjun jew f'parti minn reġjun, l-Istat Membru huwa obbligat li jżid il-perċentwal ta’ benefiċjarji li għandhom jiġu kkontrollati fuq il-post. Skont l-Istat Membru u l-miżura individwali, ir-rata attwali ta’ verifika fuq il-post tista’ tkun ogħla minn 5 %. L-applikazzjoni korretta ta’ dan jiġi vverifikat waqt il-verifiki ta' konformità mwettqa mill-Kummissjoni. Il-kriterji kollha ta’ eliġibbiltà, l-impenji u obbligi oħrajn iridu jiġu vverifikati waqt il-verifika fuq il-post. Jekk xi waħda minn dawn ma jistgħux jiġu ċċekkjati fil-mument tal-verifika fuq il-post, tiġi organizzata żjara oħra. 63. Skont l-atti legali applikabbli, il-kontrolli amministrattivi jkopru l-elementi kollha li huma possibbli u xierqa li jiġu kkontrollati permezz ta’ mezzi amministrattivi (inkluż ir-rispett tal-impenji agroambjentali). Matul il-verifiki tal-konformità tagħha il-Kummissjoni tivverifika wkoll jekk il-kontrolli jistgħux jitwettqu b’mod amministrattiv kif ukoll fuq il-post. Fejn xieraq, jinħarġu rakkomandazzjonijiet lill-Istati Membri u jiġu applikati korrezzjonijiet finanzjarji. Barra minn hekk, qafas legali ġdid għall-PAK 2014-2020 fih dispożizzjonijiet li jeħtieġu li l-Istati Membri jiżguraw li l-miżuri kollha għall-iżvilupp rurali li huma jkollhom l-intenzjoni li jimplimentaw ikunu verifikabbli u kontrollabbli. Valutazzjoni ex ante tal-verifikabbiltà u l-kontrollabbiltà tal-miżuri trid tiġi inkluża fil-programm ta’ żvilupp rurali. 64. Il-Kummissjoni tqis li filwaqt li s-sanzjonijiet għan-nuqqas ta’ konformità jridu jkunu proporzjonati, dawn jibqgħu għodda dissważiva. Taħt il-qafas legali l-ġdid, l-okkorrenza mill-ġdid għandha wkoll tiġi kkunsidrata meta jiġi kkalkulat it-tnaqqis. Huwa f’idejn l-Istati Membri li jiddefinixxu l-applikazzjoni attwali tal-kriterji inklużi fit-testi legali, kif ukoll ir-rati u l-ammonti konkreti tagħhom. 65. F’każ ta’ nuqqasijiet serji ta’ konformità mal-impenji, il-benefiċjarju jiġi eskluż mill-appoġġ matul is-sena tas-sejba u dik li jmiss. Kaxxa 10 -Kundizzjonijiet tal-eliġibbiltà addizzjonali imposti mill-Istati Membri għall-pagamenti LFA Dawn id-dgħufijiet huma koperti fil-pjanijiet ta’ azzjoni rispettivi li għandhom l-għan li jtejbu s-sistema ta’ kontroll amministrattiv. 74. Sa mill-2012, il-Kummissjoni ilha tindirizza l-kwistjoni tar-rata għolja ta’ żbalji billi titlob pjanijiet ta’ azzjoni nazzjonali mill-Istati Membri u timmoniterja l-implimentazzjoni tagħhom. Abbażi tal-esperjenzi miksuba u r-rakkomandazzjonijiet mill-Qorti tal-Awdituri, dawn il-pjanijiet ta’ azzjoni tjiebu biż-żmien. Ir-riżultati mistennija tal-azzjonijiet kollha mhux dejjem ikun evidenti fit-terminu qasir, speċjalment il-miżuri implimentati permezz ta’ impenji pluriennali. Madankollu, l-ewwel riżultati tal-isforzi konġunti tal-Kummissjoni u tal-Istati Membri biex jitnaqqsu r-rati ta’ żbalji permezz tal-implimentazzjoni tal-pjanijiet ta’ azzjoni diġà qed jidhru f’rata aktar baxxa ta’ żbalji għall-iżvilupp rurali fl-2013. Il-Kummissjoni se tkompli timmoniterja l-implimentazzjoni tal-pjanijiet ta’ azzjoni, kemm mill-perspettiva tal-verifika kif ukoll minn dik operazzjonali, permezz ta’ laqgħat bilaterali, kumitati ta’ monitoraġġ u laqgħat annwali ta’ rieżami. 75. Is-setgħat tal-Kummissjoni ġew imsaħħa bir-Regolament (UE) Nru 1306/2013 l-ġdid tal-PAK. L-Artikolu 41(2) jipprovdi li l-pagamenti interim lill-Istat Membru jistgħu jiġu sospiżi jew imnaqqsa meta jinstab li l-komponenti ewlenin tas-sistema nazzjonali ta’ kontroll ma jkunux effettivi jew meta l-miżuri ta’ rimedju neċessarji ma jkunux ġew implimentati. L-Artikolu 36(7) jipprovdi għall-interruzzjoni tal-pagamenti interim bħala l-ewwel għodda reattiva ta' malajr f’każ ta’ tħassib dwar il-legalità u r-regolarità tal-pagamenti. Barra minn hekk, sabiex jiġu evitati korrezzjonijiet finanzjarji, kull aġenzija tal-pagamenti li saru riżervi għaliha fir-rapport ta’ attività annwali tad-DĠ AGRI, se jkollha taġixxi malajr. Il-Kummissjoni tqis li filwaqt li s-sanzjonijiet għan-nuqqas ta’ konformità għandhom ikunu proporzjonati, dawn jibqgħu għodda dissważiva. 76. Is-sejbiet tal-verifika kienu segwiti, b’mod aktar sistematiku, matul l-aħħar aġġornamenti ta’ pjanijiet ta’ azzjoni (Settembru 2014). L-Istati Membri kellhom jieħdu inkunsiderazzjoni s-sejbiet ta’ verifika tal-Qorti u l-Kummissjoni sa punt ferm akbar. Fil-fatt, 46 % tal-azzjonijiet ippreżentati mill-Istati Membri indirizzaw sejbiet tal-verifika konkreti, li minnhom 50 % ġew mir-rapporti tal-Qorti. Għandu jiġi nnutat ukoll li l-każijiet materjali kollha rrappurtati mill-Qorti huma segwiti mill-Kummissjoni, inkluż permezz tal-proċedura ta’ konformità, jekk ikun xieraq. 77. Fil-qafas tat-tielet aġġornament tal-pjanijiet ta’ azzjoni f’Settembru 2014, l-Istati Membri ġew mitluba jipprovdu indikaturi ta’ monitoraġġ u l-aħħar riżultati magħrufa sabiex itejbu l-effiċjenza tal-azzjonijiet. 78. L-erba' laqgħat tal-Kumitat Konġunt għall-Iżvilupp Rurali u l-Fondi Agrikoli ddedikati esklussivament għar-Rati ta’ Żbalji (is-Seminars) organizzati s’issa, kienu proċess sistematiku li bih seħħ il-qsim ta’ prattiki tajba u innovattivi. Barra minn hekk, ta’ min wieħed jinnota li barra mill-qafas tas-seminars u l-attivitajiet tal-ENRD, l-iskambju tal-aħjar prattiki, iseħħ ukoll waqt il-laqgħat formali tal-Kumitat għall-Iżvilupp Rurali u waqt it-tliet laqgħat annwali tad-diretturi tal-aġenziji ta' pagament tal-Istati Membri kollha Mill-2015, in-Netwerk Ewropew għall-iżvilupp rurali (l-ENRD) se jkun mezz ieħor li bih l-aħjar prattiki se jinxterdu matul il-perjodu 2014-2020. L-ENRD se jorganizza avvenimenti speċifiċi, jaqsam informazzjoni rilevanti u jinvolvi l-partijiet ikkonċernati f’inizjattivi ta’ sensibilizzazzjoni. 79. Il-Kummissjoni tiżgura skambji regolari mal-Istati Membri dwar kwistjonijiet relatati mar-rata tal-iżbalji u pprovdiet sett komprensiv ta’ dokumenti ta’ gwida dwar il-miżuri ta’ żvilupp rurali u suġġetti orizzontali rilevanti oħra (eż. opzjonijiet ta’ kostijiet simplifikati, ir-regoli dwar l-akkwist pubbliku). B’mod partikolari, id-DĦP (2013) 244 dwar ir-rati ta’ żbalji fl-iżvilupp rurali inkluda sett komuni ta’ kawżi ewlenin li jistgħu eventwalment ikunu rilevanti fl-Istati Membri kollha, li fl-aħħar mill-aħħar għandhom jiddefinixxu liema minnhom jaffettwawhom, u jistabbilixxu l-azzjonijiet ta’ mitigazzjoni adegwati. 80. In-nuqqasijiet evidenzjati permezz tas-sejbiet tal-verifika qed jiġu segwiti mill-Kummissjoni u l-Istati Membri huma sistematikament mitluba biex jindirizzawhom fil-pjanijiet ta’ azzjoni. 81. Il-fatt li l-Istati Membri wettqu valutazzjoni ex-ante tal-verifikabbiltà u l-kontrollabbiltà tal-miżuri (preventivi), flimkien ma’ segwitu aktar mill-qrib tar-riżultati tal-verifika, se jippermetti li titjieb l-effettività tal-pjanijiet ta’ azzjoni, kif jidher fl-aġġornament ta’ Ottubru 2014. 90. Il-bidla msemmija mill-Qorti kienet introdotta minħabba li l-ispejjeż tal-applikazzjoni ta’ penali amministrattivi għal ammonti żgħar jistgħu jkunu sproporzjonati meta mqabbla mal-benefiċċji, u għalhekk jipperikolaw il-ġestjoni finanzjarja soda. 91. Il-Kummissjoni hija kompletament konxja dwar l-importanza ta’ passi sussegwenti fil-proċess regolatorju. F’dan ir-rigward ir-responsabbiltajiet tal-Istati Membri ġew imsaħħa billi tinħtieġ valutazzjoni ex ante kemm mill-Awtoritajiet ta' Ġestjoni kif ukoll mill-Aġenziji ta' Pagament tal-verifikabbiltà u l-kontrollabbiltà tal-miżuri ppjanati. Barra minn hekk, il-Kummissjoni issa tiddisponi minn għodod preventivi msaħħa bħas-sospensjonijiet u l-interruzzjonijiet, li għandu jkollhom effett ta’ deterrent fuq l-iżbalji. Kif ikkonfermat mill-Qorti f’dan ir-Rapport Speċjali, il-gold-plating (regoli nazjonali/reġjonali addizzjonali u mhux ġustifikati) għandu biss impatt marġinali fuq ir-rata ta’ żbalji. 93. Sa mill-2012, il-Kummissjoni ilha tindirizza l-kwistjoni tar-rata għolja ta’ żbalji billi titlob pjanijiet ta’ azzjoni nazzjonali mill-Istati Membri u timmoniterja l-implimentazzjoni tagħhom. Abbażi tal-esperjenzi miksuba u r-rakkomandazzjonijiet mill-Qorti tal-Awdituri, dawn il-pjanijiet ta’ azzjoni tjiebu biż-żmien. Ir-riżultati mistennija tal-azzjonijiet kollha mhux dejjem ikun evidenti fit-terminu qasir, speċjalment il-miżuri implimentati permezz ta’ impenji pluriennali. Madankollu, l-ewwel riżultati tal-isforzi konġunti tal-Kummissjoni u tal-Istati Membri biex jitnaqqsu r-rati ta’ żbalji permezz tal-implimentazzjoni tal-pjanijiet ta’ azzjoni diġà qed jidhru f’rata aktar baxxa ta’ żbalji għall-iżvilupp rurali fl-2013. Il-Kummissjoni se tkompli timmoniterja l-implimentazzjoni tal-pjanijiet ta’ azzjoni, kemm mill-perspettiva tal-verifika kif ukoll minn dik operazzjonali, permezz ta’ laqgħat bilaterali, kumitati ta’ monitoraġġ u laqgħat annwali ta’ rieżami. 95. L-ewwel inċiż: Il-Kummissjoni sabet ukoll dgħufijiet dwar dawn il-kwistjonijiet fil-verifiki tagħha stess. Korrezzjonijiet finanzjarji sostanzjali diġà saru f’dan ir-rigward. L-akkwist pubbliku u n-nuqqas ta' rispett tal-impenji huma elementi ċentrali fil-pjanijiet ta’ azzjoni għall-iżvilupp rurali. Madankollu, għandu jiġi nnutat li n-nuqqas ta’ konformità mar-regoli tal-akkwist ma jfissirx neċessarjament li 100 % tal-ispejjeż involuti huma ineliġibbli. Il-proġett bħala tali jista’ jilħaq l-għan tiegħu u jipprovdi valur miżjud reali. It-tieni inċiż: Il-Kummissjoni taqbel ma’ din il-konklużjoni. Il-Kummissjoni se tkompli tipprovdi lill-Istati Membri b’rakkomandazzjonijiet u linji gwida, kif ukoll ixxerred l-aħjar prattiki sabiex ittejjeb is-sistema ta’ kontroll sabiex jiġu evitati l-iżbalji. Barra minn hekk, l-Aġenziji ta' Pagament għandhom ikunu konformi mal-kriterji ta’ akkreditazzjoni stabbiliti fl-Anness I tar-Regolament 907/2014 (programm 2014-2020) qabel ma jsiru l-pagamenti. Is-servizzi tal-Kummissjoni jirrevedu l-akkreditazzjoni permezz ta’ verifiki ex-post. 96. Rigward l-inċentivi limitati biex il-benefiċjarji jkunu jistgħu jikkonformaw mal-impenji tal-agrikoltura, l-iskemi agro-ambjentali jirriflettu l-impenji volontarji mill-bdiewa biex jipprovdu benefiċċji ambjentali u prodotti pubbliċi li jmorru lil hinn mir-rekwiżiti mandatorji. In-natura kumpensatorja ta’ pagamenti agroambjentali (li jkopru l-ispejjeż imġarrba u d-dħul mitluf) ma timplikax benefiċċji ekonomiċi immedjati għall-bdiewa, għalkemm dawn mhumiex esklużi fit-tul. Rigward ir-rata "baxxa" ta' kontroll għall-impenji, skont il-leġiżlazzjoni fis-seħħ, meta l-kontrolli fuq il-post jiżvelaw nuqqas ta’ konformità sinifikanti, l-Istat Membru huwa obbligat li jżid il-perċentwal ta’ benefiċjarji li għandhom jiġu kkontrollati fuq il-post. L-applikazzjoni korretta ta’ dan hija vverifikata matul il-verifiki ta' konformità tal-Kummissjoni. Ir-rata ta’ kontroll għall-impenji tal-agrikoltura hija stabbilita għal 100 % għall-kontrolli amministrattivi u 5 % għall-kontrolli fuq il-post. L-ispejjeż tal-ġestjoni u l-kontrolli ppubblikati fl-AAR tal-2013 jammontaw għal EUR 4 biljun għall-PAK kollha. Għalhekk, l-enfasi għandha titpoġġa fuq it-titjib tal-effikaċja tal-kontrolli u mhux fuq iż-żieda tagħhom. Rigward is-sanzjonijiet, il-Kummissjoni tqis li filwaqt li s-sanzjonijiet għan-nuqqas ta’ konformità għandhom ikunu proporzjonati, dawn jibqgħu għodda dissważiva. 97. L-istabbiliment tal-pjanijiet ta’ azzjoni ġie konċepit bħala proċess preventiv ibbażat fuq id-DĦP (2013) 244, mibni fuq l-awtoevalutazzjoni tal-Istati Membri dwar il-kawżi ewlenin li kellhom impatt fuq ir-rati ta’ żbalji. Dan il-proċess gradwalment inkorpora l-perspettiva reattiva, filwaqt li kkunsidra b’mod sistematiku s-sejbiet tal-verifiki u ppropona azzjonijiet korrettivi speċifiċi. Il-perspettiva doppja (preventiva u reattiva) għadha parti mill-eżerċizzju. L-aħħar aġġornament tal-pjanijiet ta’ azzjoni juri li kważi 50 % tal-azzjonijiet kienu riżultat tas-sejbiet konkreti tal-awditjar tal-Qorti jew il-Kummissjoni, filwaqt li n-nofs l-ieħor kienu bbażati fuq awtovalutazzjoni tal-Istati Membri. Barra minn hekk, il-valutazzjoni ex-ante tal-verifikabbiltà u l-kontrollabbiltà tal-miżuri kollha inklużi fil-PŻR 2014-2020 jindirizzaw ukoll ir-riskju ta’ rata ta’ żbalji minn perspettiva preventiva. Rakkomandazzjoni 1 il-Kummissjoni taċċetta r-rakkomandazzjoni. Il-kwistjonijiet speċifiċi mqajma mill-Qorti għandhom jiġu ttrattati biss fil-pjanijiet ta’ azzjoni jekk ġew identifikati xi nuqqasijiet. Il-Kummissjoni tirrikonoxxi l-importanza ta’ gwida relatata ma’ dawn it-tliet kawżi fundamentali ta’ żbalji u d-disseminazzjoni tal-aħjar prattiki. Dan se jiġi indirizzat permezz tan-Netwerk Ewropew għall-Iżvilupp Rurali u s-seminars. Barra minn hekk, il-Kummissjoni diġà ppreżentat lill-Istati Membri gwida speċifika dwar l-akkwist pubbliku u miżura Agro-Ambjentali-Klimatika, inkluż finanzjament doppju. Iċ-ċirkumvenzjoni intenzjonali tar-regoli hija parti mill-Istrateġija kontra l-Frodi u s-seminars organizzati tagħha f’diversi Stati Membri. L-Akkwist pubbliku Ir-rakkomandazzjoni hija indirizzata lill-Istati Membri. Madankollu l-Kummissjoni tixtieq tenfasizza li għall-perjodu 2014-2020, hi diġà ppreżentat gwida għall-prattikanti fuq kif jiġu evitati żbalji komuni fil-proġetti tal-Fondi Strutturali u ta’ Investiment Ewropej. Dawn il-linji gwida ġew ippreżentati lil Awtoritajiet ta’ Ġestjoni u Aġenziji ta’ Pagament fis-Seminar dwar ir-Rata ta’ Żbalji li sar f’Ottubru 2014. Ċirkumvenzjoni intenzjonali tar-regoli Il-Kummissjoni taqbel mar-rakkomandazzjoni li hija indirizzata lill-Istati Membri. Pagamenti agroambjentali Il-Kummissjoni taqbel mar-rakkomandazzjoni li hija indirizzata lill-Istati Membri u tixtieq tenfasizza li matul il-verifiki tal-konformità tagħha, hi tivverifika b’mod sistematiku jekk jistgħux jitwettqu kontrolli amministrattivi minbarra dawk fuq il-post. Jekk dan ikun il-każ, jinħarġu rakkomandazzjonijiet lill-Istati Membri biex jitwessa' l-ambitu tal-kontrolli amministrattivi u jiġu applikati korrezzjonijiet finanzjarji. Barra minn hekk, il-qafas legali għall-PAK 2014-2020 fih dispożizzjonijiet li jeħtieġu li l-Istati Membri jiżguraw li l-miżuri kollha għall-iżvilupp rurali li għandhom jiġu implimentati jkunu verifikabbli u kontrollabbli. Il-PŻR kollha jridu jinkludu valutazzjoni ex-ante tal-verifikabbiltà u l-kontrollabbiltà tal-miżuri, inklużi l-miżuri Agro-Ambjentali-Klimatiċi, l-operazzjonijiet u l-impenji konkreti. Jekk dawn il-kontrolli ma jkunux sodisfaċenti, il-PŻR għandu jiġi mmodifikat kif xieraq (l-Artikolu 62 R1305/2013). Barra minn hekk, huwa previst it-tnaqqis sħiħ tal-appoġġ f’każ ta’ nuqqas serju ta’ konformità mal-impenji jew ksur tal-kriterji ta’ eliġibbiltà kif ukoll l-esklużjoni tal-benefiċjarju milli jirċievi appoġġ matul is-sena tas-sejba u dik ta’ wara. Rigward is-sanzjonijiet, il-Kummissjoni taqsam il-fehma li filwaqt li s-sanzjonijiet għan-nuqqas ta’ konformità għandhom ikunu proporzjonati, dawn jibqgħu għodda dissważiva. Rakkomandazzjoni 2 Il-Kummissjoni taċċetta din ir-rakkomandazzjoni. Il-Kummissjoni bħalissa qed tevalwa l-kontrollabbiltà u l-verifikabbiltà tal-programmi l-ġodda u se tqajjem kull nuqqas fil-qafas tal-Kumitati ta’ Monitoraġġ u fil-laqgħat Annwali ta' Rieżami mal-Awtoritajiet ta’ Ġestjoni. Barra minn hekk, is-sejbiet tal-verifika se jiġu segwiti mill-qrib sabiex jiġi identifikat u korrett kwalunkwe sors ta’ żball attribwibbli għar-regoli nazzjonali ta’ implimentazzjoni, li jitlob modifiki immedjati jekk meħtieġ. Lezzjonijiet miksuba mill-implimentazzjoni tal-programmi u r-regoli nazzjonali tagħhom, se jinqasmu permezz tal-ENRD u ta’ seminars dedikati fuq ir-rati ta’ żbalji. Rakkomandazzjoni 3 Il-Kummissjoni taċċetta parzjalment ir-rakkomandazzjoni peress li ma tistax tippreġudika l-ambitu u r-riżultat ta’ din l-analiżi, jew għażliet futuri ta' politika mil-leġiżlaturi għall-perjodu ta’ pprogrammar li jmiss. Fl-2017 il-Kummissjoni se tħejji rapport strateġiku tal-Fond, li jiġbor fil-qosor ir-rapporti ta’ progress annwali ppreżentati mill-Istati Membri (l-Artikolu 53, ir-Regolament 1303/2013). Barra minn hekk, il-Kummissjoni u l-Istati Membri se jivvalutaw il-prestazzjoni tal-PŻR matul il-proċess ta’ rieżami previst taħt l-Artikolu 21 tar-Regolament 1303/2013. Fid-dawl ta’ dawn l-evidenzi u ta' oħrajn (eż. is-sejbiet tal-verifiki), il-Kummissjoni se tevalwa l-ħolqien tal-politika u l-ħtieġa eventwali ta' proposti għall-perjodu ta’ pprogrammar li jsegwi. Fi tmiem il-perjodu ta’ pprogrammar, il-Kummissjoni se tagħmel analiżi bir-reqqa tal-ħtieġa kontinwa għal kull miżura ta’ sostenn qabel ma tagħmel proposta għall-perjodu ta’ programmar li jsegwi, kif kien sar għal dan il-perjodu. L-aħħar punt: Il-Kummissjoni taqbel li l-kontrolli amministrattivi għandhom jintużaw meta jkun possibbli, għalkemm tinnota li f’ħafna każijiet dan ma jkunx possibbli għal operazzjonijiet agroambjentali. [1] DĦP(2013) 244 tas-27.06.2013 [2] Id-Deċiżjoni tal-Kummissjoni C(2013)9527 [3] Rapport mill-Kummissjoni lill-Parlament Ewropew u lill-Kunsill: Il-protezzjoni tal-interessi finanzjarji tal-Unjoni Ewropea — Il-ġlieda kontra l-frodi, ir-Rapport Annwali tal-2013 COM(2014) 474 finali